Ledecký, Vladimír, poslanec NR SR (2023-12-08):
Vážený pán predseda, vážený pán minister, vážení kolegovia, kolegyne, ja som už vystupoval v prvom čítaní, takže teraz len k nejakým procesným stránkam by som sa chcel vyjadriť a zároveň by som chcel možnože zúročiť skúsenosti, ktoré mám ako, ako dvadsaťdvaročný starosta slúžiaci a človek, ktorý v obci sa postavil stovka bytov a niekoľko stoviek rodinných domov. A keď si pozriem, ako tí ľudia majú hypotéku, aké, aké problémy ich čakajú, tak k tomu trošku, hej? Najprv by som chcel k tej forme, ktorá bola zvolená na podporu tých zvýšených hypoték. Tak teraz sme pred, predtým schvaľovali formu daňového bonusu, aj keď je to, vyzerá, že to je retroaktívne, tak napriek tomu sa mi tá forma, forma zdá oveľa lepšia ako, ako táto cez, cez tú podporu cez okresný úrad. Možno by sme mali zvážiť alebo možno by ste mali zvážiť, či nebola by jednoduchšia a účinnejšia pre každého podpora, keby to zákon sa schválil, že by to priamo procesovali banky. A, samozrejme, asi väčšina z nás sa tu zhodne na tom, že úplne najideálnejšie a najspravodlivejšie je príspevok na bývanie, ale ten momentálne nie je v hre. Takže si povedzme, čo ten človek musí urobiť, keď chce získať tú podporu na tú hypotéku. Tak najprv sa vyberie na okresný úrad pozisťovať podmienky, poprípade zistiť, aké je k tomu potrebné tlačivo. Potom ide do banky po potvrdenie o zvýšení úroku a po potvrdení o uhradení mesačnej splátky, ktorý k tomu musí doložiť, navštívi obecný a mestský úrad pre potvrdenie o trvalom pobyte; viete, toto je veľmi zaujímavé, lebo ľudia si skolaudujú dom alebo byt alebo kúpia si byt, nasťahujú sa a ten trvalý pobyt si nezmenia, a u niekoho je to mesiac-dva, u niekoho pol roka, ale garantujem vám, že väčšina ľudí na to kašle. A teraz keď v zákone máme, že musí tam bývať, tak ja sa pýtam, bude to dokladať dajakým potvrdením alebo čestným prehlásením? Keď to bude predkladať čestným prehlásením, tak sa bojím, že tú dávku budú zneužívať ľudia, ktorí jednoducho majú niekoľko investičných bytov a, samozrejme, dajú si ten pobyt alebo prehlásia si, že bývajú v tom byte, ktorý im vyhovuje. Pokiaľ sa to bude prehlasovať občianskym preukazom a trvalým pobytom, ktorý je v občianskom preukaze, tak, samozrejme, musia navštíviť, väčšina z nich musia navštíviť ten, ten obecný úrad a následne ísť na políciu zmeniť si ten pobyt v občianskom preukaze. Takže to ich určite čaká. Potom si musia požiadať zamestnávateľa o potvrdenie príjmu za predchádzajúci rok, samozrejme, aj keď tú hypotéku majú s manželkou, tak aj jeden, aj druhý. Pripraví si zmluvu, poprípade dodatky, ktoré podpísal s bankou, lebo to je, tú je tiež potrebné uložiť, a tak sa vyberie na okresný úrad doručiť žiadosť o doklady a čaká vlastne na rozhodnutie a neskôr aj na peniaze, ktoré mu z toho prídu. Tak len, len ten proces, ktorý, ktorý ho čaká, sa mi zdá, že pre ľudí, ktorí, lebo to sú ľudia, ktorí, samozrejme, všetci sú pracujúci, nikto nie je nezamestnaný, dokonca sú to veľmi výkonní ľudia, lebo keď berú hypotéku, tak jasné, že majú poriadne príjmy a ten zamestnávateľ za poriadne príjmy očakáva aj poriadnu prácu. Čiže ten proces je podľa mňa pre, pre takýto typ žiadateľov dosť komplikovaný. Tak zato si, si myslím, že táto forma nie je celkom vhodná, a ja dúfam, že bude len dočasná a vymyslí sa niečo, niečo, keď chceme podporovať akokoľvek, aby tí ľudia nemali s tým toľko papierovačiek. Ďakujem pekne.